Σταθμός Μοναστηράκι (Μετρό Αθήνας)

Ο Σταθμός Μοναστηράκι είναι κομβικός σταθμός του μετρό της Αθήνας, επί της γραμμής 1, στη χιλιομετρική θέση 9,069 από το σταθμό Πειραιά, και επί της γραμμής 3. Βρίσκεται στο κέντρο της Αθήνας και πήρε το όνομά του από την πλατεία Μοναστηρακίου, κάτω από την οποία βρίσκεται, καθώς και από την γύρω περιοχή που ονομάζεται επίσης Μοναστηράκι. Μέσω αρκετών εσωτερικών διασυνδέσεων, ο σταθμός προσφέρει τη δυνατότητα μετεπιβίβασης μεταξύ των δύο γραμμών που εξυπηρετεί.

Ο σταθμός της γραμμής 1 εγκαινιάστηκε στις 17 Μαΐου 1895. Το αρχικό όνομα του σταθμού ήταν Μοναστήριον και έχει διατηρηθεί στις πινακίδες του σταθμού της γραμμής 1. Είναι εν μέρει υπαίθριος, τύπου ανοικτού ορύγματος, και εν μέρει υπόγειος, σε τοξοειδή ανάπτυξη και διαθέτει δύο πλευρικές αποβάθρες. Η σημερινή του μορφή ανάγεται στο 2003, όταν έγιναν έργα εκσυγχρονισμού του παλαιότερου σταθμού και ταυτόχρονα εγκαινιάστηκε ο σταθμός που εξυπηρετεί τη γραμμή 3.

Ο σταθμός της γραμμής 3 εγκαινιάστηκε στις 22 Απριλίου 2003 και είναι εξ ολοκλήρου υπόγειος. Βρίσκεται σε αρκετά χαμηλότερο επίπεδο από τις αποβάθρες της γραμμής 1 και διαθέτει κεντρική αποβάθρα και γραμμή εναπόθεσης αμαξοστοιχιών. Ο σταθμός αυτός (φωτογραφία στη διπλανή λεζάντα δεξιά) υπήρξε ο τερματικός σταθμός της γραμμής 3 προς τα δυτικά μέχρι και τις 26 Μαΐου 2007, όταν ξεκίνησε η λειτουργία της επέκτασης του δικτύου προς το Αιγάλεω.

Επίσης, όπως και στο σταθμό Θησείο, το νεοκλασικό κτίριο εισόδου στο σταθμό είναι επισήμως διατηρητέο, όχι όμως και ο σταθμός της γραμμής 1 (διατηρητέοι είναι μόνο οι σταθμοί της γραμμής 1 Ομόνοια, Βικτώρια και Πειραιάς).

Στην περιοχή του σταθμού Μοναστηρακίου, παρ' ότι οι γραμμές 1 και 3 συναντούνται, δεν υπάρχει κάποια συνδετήρια γραμμή μεταξύ τους, οπότε οι όποιες ανταλλαγές τροχαίου υλικού μεταξύ των δύο αυτών γραμμών πρέπει να λάβουν χώρα εμμέσως, με τη μεσολάβηση της γραμμής 2.

Αρχαιολογικά εκθέματα 
Εντός του σταθμού εκτίθεται μεγάλος αριθμός αρχαιολογικών ευρημάτων τα οποία αποκαλύφθηκαν κατά τη διάρκεια της κατασκευής του σταθμού. Συγκεκριμένα, ήρθαν στο φως οικιστικά λείψανα από τον 8ο αιώνα π.Χ. (Γεωμετρική περίοδος) έως και τον 19ο αιώνα μ.Χ., καθώς και κτίρια, εργαστήρια, τάφοι και πλήθος συστημάτων ύδρευσης και αποχέτευσης. Ο σταθμός Μοναστηράκι έχει κατασκευαστεί επί της κοίτης του Ηριδανού ποταμού, τμήματα της οποίας, καθώς και υδραυλικά έργα διευθέτησης και εγκιβωτισμού του από την κλασσική εποχή και μετέπειτα έργα κάλυψης του Αδριανού είναι ορατά από ειδικά διαμορφωμένο χώρο του σταθμού. Παράλληλα βγήκαν στο φως πολλά ακόμη αντικείμενα αρχαιολογικής αξίας, όπως μαρμάρινα γλυπτά και αρχιτεκτονικά μέλη, ψηφιδωτά δάπεδα, τοιχογραφίες, διακοσμητικά εγχάρακτα επιχρίσματα, αγγεία, νομίσματα, μεταλλικά και οστέινα αντικείμενα.

Έργα τέχνης 
Την οροφή του ισογείου του ιστορικού νεοκλασικού κτιρίου του σταθμού (στο επίπεδο έκδοσης εισιτηρίων) κοσμεί το έργο της Λήδας Παπακωνσταντίνου «Ο κόσμος στα χέρια μου». Αποτελείται από 324 κομμάτια πλεξιγκλάς που καταλαμβάνουν χώρο 134 τετραγωνικών μέτρων. Η εγκατάσταση του έργου έλαβε χώρα το 2010 και ήταν ένα από τα τελευταία εικαστικά έργα που τοποθετήθηκαν στο Μετρό της Αθήνας, καθώς στη συνέχεια οι παρεμβάσεις σταμάτησαν εντελώς λόγω της οικονομικής κρίσης.

Φωτογραφίες

Είσοδοι - 'Εξοδοι 
 Οδός Ηφαίστου / Οδός Αθηνάς
 Οδός Αθηνάς / Οδός Θέμιδος
 Πλατεία Μοναστηρακίου

Δομή σταθμού

Παραπομπές 

Μοναστηρακι
Μοναστηρακι
Μοναστηρακι